**Тәндең зәкәте – ураҙа тотоуҙыр** (ибн Мәжжә)

-Рамаҙан айында ураҙа тотоу 2 һижри йылында (Шәғбән айының 10-сы көнө, 624 йылда) фарыҙ ҡылынған: “Әй мөьминдәр! Һеҙҙән алда йәшәүселәргә ураҙа тотоу фарыҙ ителгән кеүек, һеҙгә лә һәр йыл бер ай ураҙа тотоу фарыҙ ителде, моғайын, ураҙаны ҡалдырыуҙан йәки ураҙаға кәмселек килтереүҙән һаҡланырһығыҙ” (2:183; Бүхари; Мүслим).

-Йәннәттә “Раййән” исемле ишек бар. Ул ишектән Ҡыйәмәт көнө ураҙа тотоусылар ғына инер (Бүхари; Мүслим; Тирмиҙи; Нәсәи; ибн Мәжжә; Әхмәд).

**Ураҙа тоторға тейешле, бурыслы (фарҙ-обязательно) булған кешеләр**:

1) Үҙен мосолманмын тип һанаусы. 2) Психик яҡтан һау кеше.

3) Бәлиғ йәшенә етеүсе. 4) Сәфәрҙә булмаусы.

**Ураҙаның дөрөҫ булыуы өсөн үтәлергә тейешле шарттар**:

1) Ниәт итеү (теләгән телдә әйтеү рөхсәт).

Иғтибар (!) Ниәттең дөрөҫ булыуы шарт (Бүхари; Мүслим), йәғни “Ас тороп, бер аҙ ябығырмын, һауығырмын һ.б.” ниәт менән тотһа, Аллаһ әжер-сауабын насип итмәй (Ибн Мәжжә; Әхмәд; Хәким).

2) Ураҙа тотоуҙың ваҡытын белеү.

3) Ураҙаны боҙған эштәрҙән таңдан алып ҡояш байығанса тыйылып тороу.

**Ураҙаны боҙмай торған эштәр**:

1) Әгәр кеше онотоп (яңылышып) һыу эсһә, ашаһа (ҡапһа) йәки яҡынлыҡ ҡылһа (Бүхари; Мүслим; Әбү Дәүд; Тирмиҙи; Ибн Мәжжә; Әхмәд; Хәким; Бәйһәҡи).

2) Мыйыҡ майлау.

3) Мисүәк йәки теш соҡоғос (щетка) менән теш таҙартыу (Бүхари; Әбү Дәүд).

4) Күҙгә һөрмә тартыу (Әбү Дәүд; Тирмиҙи; ибн Мәжжә).

5) Тәнгә (тире, ҡул, иренгә һ.б.) крем, май, бальзам һөртөү.

6) Врач-гинекологта тикшерелеү.

7) Ҡан биреү (анализ, донор йәки яранан сыҡҡан ҡан).

8) Ҡан алдырыу (хижәмә) (Бүхари; Әбү Дәүд; Әхмәд; Тирмиҙи; Әхмәд).

9) Һөлөк һалдырыу.

10) Күҙгә дарыу тамыҙыу (Әбү Дәүд; ибн Мәжжә).

11) Төкөрөктө (шайыҡ) йотоу.

12) Сәскә, парфюмер (хушбуй һ. б.) әйберҙәрҙе еҫкәү.

13) Ирекһеҙҙән (теләктән тыш) танауға һәм ауыҙға ингән саң һәм төтөндө йотоу.

14) Сәхәр ваҡытында ҡабул ителгән дарыу тәме.

15) Һыу ингәндә, йыуынғанда, ҡойонғанда (йылға, ванна, душ, мунса) ҡолаҡҡа һыу инеү.

16) Ирекһеҙҙән (непроизвольная) ҡоҫоу (Әбү Дәүд; Тирмиҙи; ибн Мәжжә).

17) Теш араһына ҡыҫылған, борсаҡ бөртөгөнән бәләкәй аш киҫәген йотоу.

18) Тамаҡҡа алмай ғына (“ғырғылдатмай”) һыу менән ауыҙ сайҡау (Бүхари; Әбү Дәүд; Әхмәд; Хәким; Ибн Хиббән).

19) Эҫе көндә һыуыныу өсөн һыу ҡойоноу (Бүхари; Әбү Дәүд; Әхмәд).

20) Мунсала (ванна) һабын менән йыуыныу.

21) Ир-егеттәрҙең көндөҙ ирекһеҙҙән төшләнеүе (поллюция), ғосол алып, ураҙаны дауам итеү.

22) Яраға май, зелёнка, йод һөртөү.

23) Ауыртыуҙы (анестезия) баҫа торған укол менән теш һурҙырыу йәки пломбалау.

24) Һуштан яҙыу.

25) Бәләкәй балаға аҙыҡ сәйнәп биреү.

26) Туҡлыҡлы булмаған укол (в/м, в/в, п/к, тамыҙғыс (капельница), инсулин) һалдырыу (медицина күрһәтмәһе буйынса ғына).

27) Көндөҙ йоҡлау (ял итеү).

28) Яңылыш сит ир-егеткә (ҡатын-ҡыҙға) ҡағылыу.

29) Гастроскопия (ашҡаҙан тиресәһен тикшертеү).

30) Кислород терапияһы (әгәр икенсе матдәләр булмаһа).

**Шелтәгә (һупланмаған) дусар булыусы эштәр (мәкрүһ)**:

1) Һүгенеү, талашыу, бәхәсләшеү, буш һүҙҙәр һөйләү (Бүхари; Әбү Дәүд; Нәсәи; Тирмиҙи; ибн Мәжжә).

2) Гөнаһ эштәр эшләү.

3) Иреңде (ҡатыныңды) ҡосаҡлау һәм үбеү (Бүхари; Мүслим; Әбү Дәүд; Әхмәд; ибн Мәжжә).

4) Һағыҙ сәйнәү.

5) Теште теш пастаһы менән таҙартыу.

6) Төкөрөктө йыйып, махсус рәүештә йотоу.

7) Күп тапҡыр тапшырылған ҡан биреү йәки алдырыу организмды хәлһеҙләндерһә (Бүхари).

8) Мунсала хәл бөткәнсе (саунала) оҙаҡлап йыуыныу.

9) Һыуға (күл, диңгеҙ һ.б.) сумыу.

10) Ике көн рәттән сәхәр эсмәү йәки ифтар ҡылмау (Бүхари; Мүслим).

11) Аш-һыуҙы тәмләп ҡарау (Бүхари).

12) Ауыртыуҙы баҫа торған һ.б. спрей менән ҡулланыу (Бүхари).

**Ураҙаны боҙоусы сәбәптәр**:

А) ураҙаны боҙоуҙа был эштәр сәбәпсе булһа, быны төҙәтеү өсөн (Ураҙа байрамы үткәс) ҡаҙа ураҙаһын (день за день) тотоу ҙа етә (Бүхари; Әбү Дәүд; Тирмиҙи; Нәсәи):

1) Әгәр онотоп берәй ризыҡ ҡапһа йәки бер йотом һыу йотһа, һуңынан иҫенә төшөп: “Әй ураҙам боҙолдо инде”, тип ашап-эсеүен дауам итһә.

2) Ашауға яраҡһыҙ булған әйберҙәр (ҡағыҙ, тупраҡ, йөн һ.б.) йотһа.

3) Ифтар ваҡыты (аҡшам намаҙы) еткән, тип яңылышып “ауыҙын” асһа.

4) Сәхәр ваҡытында, таң атмаған әле, тип яңылышып ашап-эсеүен дауам итһә.

5) Танауына йәки ҡолағына дарыу тамыҙһа.

6) Ауыҙҙы сайҡағанда йәки танауҙы йыуғанда һыу эләкһә.

7) Сит ҡатышма (ҡар, ямғыр, саң бөртөктәре) эләгеп йыйылған төкөрөктө йотоу.

8) Ураҙаны мәжбүр ителеү йәки ҡурҡытыу менән боҙоу.

9) Яһалма рәүештә (көсләп) барлыҡҡа килтереп ҡоҫоу (Әхмәд; Әбү Дәүд; Тирмиҙи; ибн Мәжжә).

10) Теш араһына ҡыҫылған борсаҡтан ҙур булған аҙыҡ киҫәген йотоу.

11) Клизма ҡуйыу.

12) Көндөҙ медицина свечаһын (ректаль һәм вагиналь) ҡуйыу.

13) Ингаляция яһау.

14) Үпкәләр өсөн спрей.

15) Онанизм (мастурбация), был эштәр шәриғәттә тыйған.

16) Һағыҙ сәйнәү.

Б) ураҙаны боҙоуҙа был эштәр сәбәпсе булһа, быны төҙәтеү өсөн (Ураҙа байрамы үткәс) ҡаҙа ураҙаһын (день за день) һәм кәффәрат (ғәфү ителеү) ураҙаһын тотоу кәрәк (Бүхари; Мүслим; Әбү Дәүд; Тирмиҙи; ибн Мәжжә; Әхмәд; Нәсәи):

1) Бер сәбәпһеҙ ашау.

2) Бер сәбәпһеҙ эсеү.

3) Тәмәке тартыу.

4) Дарыу ҡабул итеү (таблетка йотоу).

5) Енси яҡынлыҡ ҡылыу.

6) Туҡлыҡлы булған (глюкоза һ.б.) укол (капельница) һалдырыу.

Иғтибар (!) Был эштәрҙе эшләгән кешегә түбәндәге кәффәраттәрҙең береһен үтәү тейешле:

1) Бер ҡолдо азат итеү;

2) Йәки 60 көн тотош (туҡтауһыҙ) ураҙа тотоу;

-Ир кеше ураҙа тотоуын мөһим (ҡаты ауырыу) сәбәпһеҙ өҙһә (сәфәргә сығыу, ҡунаҡ килеү һ.б.), яңынан башлай.

-Ҡатын-ҡыҙ күреме килеү сәбәпле ураҙа тотоуын өҙһә, таҙарынғас, артабан тотоуын дауам итә.

3) Йәки 60 фәҡир мосолман кешеһен ике тапҡыр (иртәнге һәм киске аш) ашатыу (Бүхари; Мүслим; Әбү Дәүд).

**Ураҙа тотоу тейешле, фарыҙ булмаған кешеләр**:

1) Ауырлы ҡатын (Бүхари; Мүслим; Әбү Дәүд; Нәсәи; ибн Мәжжә; Тирмиҙи; Әхмәд).

2) Бала имеҙеүсе ҡатын (Бүхари; Әбү Дәүд; Нәсәи; ибн Мәжжә; Тирмиҙи; Әхмәд).

3) Ураҙа тоторға хәленән килмәүсе өлкән кеше (2:184. Бүхари; Мүслим; Әбү Дәүд; Тирмиҙи; Әхмәд; ибн Мәжжә).

4) Ураҙа тоторға хәленән килмәүсе ауырыу кеше (2:184. Бүхари).

5) Сәфәрҙә булыусы (мосафир) (2:184-185. Бүхари; Мүслим; Әбү Дәүд; Нәсәи; ибн Мәжжә; Тирмиҙи; Әхмәд).

**Ураҙаны ҡайтарып (возместить) тотоусылар**:

1) Күремдән таҙарынған ҡатын-ҡыҙ (Бүхари; Мүслим; Әбү Дәүд; Нәсәи; ибн Мәжжә; Тирмиҙи; Әхмәд).

2) Бала тапҡандан һуң килгән ҡандан таҙарынған ҡатын (Бүхари; Мүслим; Әбү Дәүд; Нәсәи; ибн Мәжжә; Тирмиҙи; Әхмәд).

3) Бала имеҙгәндән һуң (бала имеҙеү ике йыл).

4) Сәфәрҙән әйләнеп ҡайтҡандан һуң (2:184).

Иғтибар (!) Рамаҙан айында юғарылағы сәбәптәр менән тотолмай ҡалған көндәре булыусылар, иң элек ҡалған ураҙаларын тотоп бөтөрөргә тейеш, шунан һуң ғына Шәүүәл айының ураҙаһын тоторға мөмкин. Был кешеләр ураҙаны көнгә көн (ҡаҙа ураҙаһы) ҡайтара. Мәҫәлән, өс йәки ете көн күреме килгән ҡатын-ҡыҙ, Рамаҙан ураҙаһы байрамынан һуң өс йәки ете көн ҡаҙа ураҙаһын тотоп ҡуйырға тейеш.

5) Ауырыуынан һауығыусы (2:184).

6) Хәлһеҙләнгән өлкән кеше.

Иғтибар (!) Әгәр был кешеләр даими хәлһеҙ, хроник ауырыулы йәки һауығыуҙарына өмөттәре булмаһа “фидийә” (ғәфү ителеү-искупление) түләп (үәжиб ғәмәл), үҙҙәренең ураҙа тотоу бурысын юйырға тейештәр (2:184).

**Фидийәнең күләме**: ураҙаның утыҙ көнөнән, фитр садәҡаһынан иҫәпләп сығарыла.

**Иртәнсәк “сәхәр” (таң) ашау һәм эсеү тәртибе**:

1) Сәхәр эсергә тороу, сөнки унда бәрәкәт бар (Бүхари; Мүслим; Тирмиҙи; Нәсәи; Әхмәд).

2) “Имсәәк” (төн ваҡытының бөтөүе һәм таң ваҡыты инеүе) ваҡытына тиклем ашап-эсеү (Ҡарарға! Намаҙ уҡыу ваҡыттары: сәхәр эсеүҙе тамамлау һәм аҡшам намаҙы-ифтар ҡылыу).

Иғтибар (!) Ашап-эсеүҙе иртәнге намаҙға (әл-Фәжер) тиклем тамамларға, йәғни ҡояш ҡалҡырҙан ике сәғәт алда ашап-эсеп бөтөрөргә һәм ниәт итергә.

3) Ураҙа тотоуға ниәт итеү (доғаны төрлө телдә ҡылыу мөмкин): **“*Нәүәйтү ән асуумә саумә шәһри Рамәҙаанә минәл фәж(е)ри иләл мәғриби хаалисан лилләәһи тәғәәлә*”** (Аллаһү Тәғәлә ризалығы өсөн Рамаҙан айының ураҙаһын таңдан алып, ҡояш байығансы тоторға ниәт иттем).

**Ифтар (ауыҙ асыу) тәртибе**:

1) Аҡшам (әл-Мәғриб) намаҙына аҙан әйтеү (Бүхари; Мүслим). Әгәр аҙан әйтеүсе ир кеше булмаһа, намаҙ ваҡытын гәзиттәрҙән һ.б. ҡарарға мөмкин.

2) Финик емеше йәки һыу менән ифтар ҡылыу (Әхмәд; Әбү Дәүд; Тирмиҙи; Ибн Мәжжә; Ибн Хиббән; Хәким), ләкин тоҙ (!) менән түгел, сөнки көнө буйы “ҡыҙып” торған ашҡаҙанға “утҡа тоҙ һипкән” кеүек тәьҫир (эффект) була.

-Ураҙа тотмаған көндәрҙә, аш алдынан һәм ашты тамамлағас бер семтем тоҙ ҡабып ҡуйыу пәйғәмбәребеҙҙең сөннәте (Бәйһәҡи), шулай үк ғалимдар үҙҙәренең фәнни асыштарында тоҙ тәм һиҙеү рецепторҙарының һиҙгерлеген арттыра; аш һеңдереүҙе еңелләштерә; теш кариесы булыуын иҫкәртә тиҙәр.

-Ризыҡ ҡабул итеүҙе емеш-еләктән башлау, йәғни емеш-еләкте ит, картуф, һалма кеүек ауыр һәм оҙаҡ эшкәртелгән ризыҡтарҙан алда ашай башлау.

Фәнни асыш пәйғәмбәрҙең хәдиҫен раҫлай: ас ҡарынға ашалған татлы емеш-еләкте (финик, алма, банан һ.б.) организм тиҙ һәм еңел һеңдерә, организм энергия, көс менән тәьмин ителә, күҙҙең күреү һәләте арта, шулай уҡ йөрәккә файҙалы йоғонто яһай.

Иғтибар (!) Ифтар ҡылыуға ашығығыҙ тигән пәйғәмбәребеҙ үҙенең хәдиҫендә (Бүхари; Мүслим; Тирмиҙи), йәғни һуңлап киләсәк саҡырылған кешеләрҙе көттөрөп, ҡунаҡтарҙы ваҡытында ифтар ҡылдырмай һуңлатыу – ҙур гөнаһ.

-Ураҙа тотҡан (!) кешене Рамаҙан айында ауыҙ асырға тип ҡунаҡҡа саҡырыу бик сауаплы эш (Тирмиҙи; ибн Мәжжә; Әхмәд; Нәсәи).

3) Бер аҙ ашау һәм эсеү (тамаҡ ялғау).

4) Ифтар доғаһын ҡылыу (доғаны төрлө телдә ҡылыу мөмкин): **“*Аллааһүммә ләкә сумтү үә бикә әмәнтү үә ғәләйкә тәүәккәлтү үә ғәлә ризҡыкә әфтартү фәғфирлии мәә ҡаддәмтү үә мәә әххартү*”** (Әй, Аллаһ, Һинең ризалығың өсөн ураҙа тоттом, Һиңә генә иман килтерҙем, Һиңә генә тәүәккәл иттем, Һинең ризығың менән ифтар ҡылдым һәм минең үткән һәм киләсәк гөнаһтарымды ғәфү ит) (Әбү Дәүд; ибн Мәжжә).

5) Аҡшам намаҙын (3 рәкәғәт фарыз һәм 2 рәкәғәт сөннәт) уҡыу.

6) Йәсиғ намаҙына тиклем ашап-эсеү.

-Тәраүих намаҙын мәсеткә барып уҡыусылар өсөн бер аҙ ашығыу, йәғни етеҙерәк булыу кәрәк.

**Рамаҙан айында уҡыла торған доғалар:**

1) Беренсе ун рәхмәт көндәрендә: **“Раббиғфир үәрхәм үә әнтә хайрур-рахимин”** (Әй, Раббым, мине һәм мөьминдәрҙе ярлыҡа һәм рәхмәтеңде насип ит. Һин рәхмәт итеүселәрҙең иң хәйерлеһе) (23:118).

2) Икенсе ун мәғрифәт көндәрендә: **“Әстәғфируллаһә рабби мин күлли ҙәнбин үә әтүбү иләйһи”** (Аллаһү Тәғәләнән мине бар гөнаһтарымды ярлыҡауын һорап тәүбә ҡылам һәм ҡылған гөнаһтарым өсөн үкенәмен).

3) Өсөнсө ун йәһәннәм утынан ҡотолоу көндәрендә: **“Аллааһүммә әжирнә минән-нәр”** (Әй, Аллаһ, мине йәһәннәм утынан һаҡла).

**Тәраүих (“ял итеп алыу, тәнәфес”) намаҙын уҡыу сөннәттер** (ибн Мәжжә).

-Тәраүих намаҙын **йортта** уҡыу тәртибе:

1) Аҙан (ир-егеттәр өсөн).

2) Ҡамәт (ир-егеттәр өсөн).

3) Йәсиғ намаҙының 4 рәкәғәт фарыҙын уҡыу.

4) Йәсиғ намаҙының 2 рәкәғәт сөннәтен уҡыу.

5) Тәраүих намаҙын уҡыу (8 йәки 20 рәкәғәткә тиклем уҡыу мөмкин).

(!) Тәраүихтең һәр бер 4 рәкәғәтен уҡығандан һуң “ял итеү”, йәғни тәсбих әйтеү йәки тыңлап ултырыу мөстәхәб ғәмәл.

6) 3 рәкәғәт уитр үәжиб намаҙын уҡыу.

(!) Шулай үк тәраүих намаҙын үитр үәжиб намаҙынан да һуң уҡыу мөмкин.

-Тәраүих намаҙын **мәсеттә** уҡыу тәртибе:

1) Аҙан.

2) Ҡамәт.

3) Йәсиғ намаҙының 4 рәкәғәт фарыҙын имамға ойоп (эйәреп) уҡыу.

4) Йәсиғ намаҙының 2 рәкәғәт сөннәтен уҡыу (һәр кем айырым уҡый).

5) Тәраүих намаҙын 2 йәки 4 рәкәғәт тип ниәт итеп (имам иғлан итәсәк), имамға ойоп уҡыу.

6) “Ял итеү”, йәғни тәраүихтең һәр бер 4 рәкәғәтен уҡығандан һуң тәсбих әйтеү йәки тыңлап ултырыу мөстәхәбтер (хупланған, яҡшы): **“*Сүб(е)хәәнә ҙил мүлки үәл мәләкүүт. Сүб(е)хәәнә ҙил ғиз-зәти үәл ғәҙамәти үәл ҡуд(е)рати үәл кибрийәәәәьи үәл жәбәруут. Сүб(е)хәәнәл мәликил хәй-йил-ләҙии ләә йәмүүт. Сүб-бүүхүн ҡуд-дүүсүр-раб-бүл мәләәәәьикәти үәр-руух. Ләә иләәһә илләл-лааһү нәстәғфируллааһ. Нәсьәлүкәл жән-нәтә үә нәғүүҙү бикә минән-нәәр*”** (Бар маҡтауыбыҙ ерҙәге һәм күктәге мәхлүкәткә хужа булыусы Аллаһү Тәғәләгә. Ғиззәт, ҡөҙрәт, ололоҡ эйәһе булған Аллаһү Тәғәләгә маҡтау булһын. Бөтә маҡтауыбыҙ ғәләмдең батшаһы һәм тере булыусы Аллаһү Тәғәләгә генә. Аллаһү Тәғәлә бар кәмселектәрҙән, таҙа, Бөйөк, фәрештәләрҙең һәм Жәбраил фәрештәнең Раббыһылыр. Бер Аллаһтан башҡа иләһ юҡ, беҙ Аллаһү Тәғәләнән гөнаһтарыбыҙҙы ғәфү итеүен һорайбыҙ. Әй Аллаһ, Һинән йәннәтте һорайбыҙ һәм йәһәннәм утынан Һиңә һыйынабыҙ).

7) Тәраүих намаҙы 20-се рәкәғәт тамам булғансы шул тәртиптә дауам ителә.

8) 3 рәкәғәт үитр үәжиб намаҙын имамға ойоп уҡыу (фәҡәт Рамаҙан айында ғына йәмәғәт менән уҡыла).

Иғтибар (!) **Мәсеткә тәраүих намаҙына һуңлап килгән** (башҡалар йәсиғ намаҙын тамамлап, тәраүих намаҙын уҡып торған булһа) кешенең намаҙ уҡыу тәртибе:

1) Йәсиғ намаҙының 4 рәкәғәт фарыҙын уҡыу.

2) Йәсиғ намаҙының 2 рәкәғәт сөннәтен уҡыу.

3) Тәраүих намаҙына ҡушылыу.

Иғтибар (!) Йәсиғ намаҙын уҡымайынса, ҡайтҡас уҡырмын тип, тәраүих намаҙына ҡушылырға (!) ярамай.

Иғтибар (!) Уҡылмаған тәраүих намаҙҙары ҡаҙа ҡылып уҡылмай.

**“әл-Ҡадр” кисәһе:**

-Ҡадр кисәһе Рамаҙан айының ҡайһы көнөндә булыуы асыҡ мәғлүм булмаһа ла, Рамаҙан айының 27-се төнөнә тура килеүе мөмкиндер, йәғни 21, 23, 25, 27, 29-сы таҡ кистәрҙең береһендә Ҡадр кисе булыуы ихтимал (Бүхари; Мүслим; Әбү Дәүд; Әхмәд; Тирмиҙи).

-Башҡа пәйғәмбәрҙәрҙең өммәтенә бындай кисә бүләк ителмәгән.

-“... Ҡадр кисе һуңғы ун төндә. Ул төн асыҡ була, эҫе лә, һыуыҡ та түгел. Болот, ямғыр һәм ел булмаҫ” (Ибн Хиббән; Табәрани; Һәйҫәми; Бәйһәҡи).

-Ҡояш иртән ҡыҙыл булып, күҙҙе сағылдырмайынса ҡалҡыр.

-Мосолман ғалимдары әйтеүенсә, Ҡадр кисәһендә эт тауыштары ишетелмәҫ, йондоҙҙар атылмаҫ.

-Был төндә фәрештәләр ергә төшә, уларҙың һаны ер өҫтөндәге бөтә булған ваҡ таштарҙың һанынан да күп булыр.

-Кем Ҡадр кисендә ихлас күңеленән ғибәҙәт ҡылһа, уның гөнаһтары ғәфү ителер (Бүхари; Мүслим).

-Был кисәлә дүрт рәкәғәттән торған нәфел намаҙы уҡылһа, бик сауаплы: беренсе рәкәғәттә-бер мәртәбә “әл-Фәтихә” һәм өс мәртәбә “әл-Ҡадр” сүрәһе, ә икенсе рәкәғәттә-бер мәртәбә “әл-Фәтихә” һәм өс мәртәбә “әл-Ихләс” сүрәһе уҡыла.

-Намаҙҙан һуң бер мәртәбә: **“Аллааһү әкбәр, Аллааһү әкбәр, Ләә иләәһә илләл-лааһү үәллааһү әкбәр, Аллааһү әкбәр үәлил-ләәһил хәмд”** (Аллаһ бөйөктөр, Аллаһ бөйөктөр. Аллаһтан башҡа иләһ юҡтыр. Аллаһ бөйөктөр, Аллаһ бөйөктөр. Бар маҡтау Уға ғына хастыр), тип әйтеү.

-Һуңынан:

1) Йөҙ мәртәбә – “әл-Ҡадр” сүрәһен уҡыу.

2) Йөҙ мәртәбә – “әш-Шәрх” сүрәһен уҡыу.

3) Йөҙ мәртәбә – **“Сүб(е)хәәнәл-лааһи үәлхәмдү лилләәһи үә ләә иләһә илләл-лааһү үәл-лааһү әкбәр, үә ләә хәүлә үә ләә ҡуү-үәтә илләә бил-ләәһил ғәлий-йил ғәҙыым”** (Бар кәмселектән таҙа булыусы Аллаһҡа маҡтау, Аллаһтан башҡа иләһ юҡ. Аллаһ һәр нәмәнән ололор. Һис көс һәм ҡеүәт юҡтыр, фәҡәт бөйөк булыусы Аллаһү Тәғәлә менән генә) тәсбихен әйтеү.

4) Пәйғәмбәребеҙгә салауат әйтеү.

5) Йөҙ мәртәбә: **“Аллаһүм-мә ин-нәкә ғәфүү-үн кәрим, түхиббүл ғәфүә, фәғфү ғән-ни”** (Әй, Аллаһ. Һин ғәфү ҡылыусыһың, ғәфү ҡылырға яратаһың, мине ғәфү ит), тип пәйғәмбәрҙең Ҡадр кисәһендә ҡылған доғаһын уҡыу (Тирмиҙи; Нәсәи; ибн Мәжжә).

6) Изге доғалар ҡылыу.

**“әл-Фитр” садәҡаһы:**

-Фитр садәҡаһын биреү ир-егеткә лә, ҡатын-ҡыҙға ла уәжиб, ә бәлиғ булмаған балаһы өсөн ата-әсә бирә (Бүхари; Мүслим; Әбү Дәүд; Әхмәд).

-Фитр садәҡаһын биреү **ваҡыты**: Рамаҙан айының беренсе көнөнән башлап Ураҙа байрамының намаҙына тиклем (Бүхари; Мүслим; Әбү Дәүд).

Иғтибар (!) Әгәр кеше фитр сәдаҡаһын Ураҙа байрамы намаҙына тиклем биреп өлгөрмәһә, намаҙҙан һуң биргән садәҡаһы ябай хәйер-садәҡа кеүек ҡабул ителә (Бүхари; Мүслим; Әбү Дәүд; Нәсәи; Ибн Мәжжә).

-Фитр садәҡаһын **кемдәргә** **бирергә**:

1) Фәҡир-ярлыларға.

2) Яңы Ислам динен ҡабул итеүселәргә (урыҫ йәки башҡа төрлө милләттән дә булырға мөмкин).

3) Юлсыларға (мосафир).

4) Шәкерттәргә (төрлө уҡыу йорттарында уҡып йөрөүсе студенттар).

-Фитр садәҡаһы **кемдәргә бирелмәй**:

1) Кеше үҙенең атаһына йәки әсәһенә.

2) Иренә йәки ҡатынына.

3) Олатаһына йәки өләсәһенә.

4) Улына, ҡыҙына йәки ейән-ейәнсәргә.

5) Хәлле, бай кешеләргә.

6) Мосолман булмағандарға.

7) Ете йәштән кесе балаларға.

8) Психик ауырыулы кешеләргә.

-Фитр садәҡаһын **нимә менән бирергә** мөмкин:

**I.** Аҙыҡ-түлек менән:

1) Бойҙай – 1560 г. 2) Һоло – 3120 г.

3) Йөҙөм – 3120 г. 4) Финик – 3120 г.

(Бүхари; Мүслим; Әхмәд).

**II.** Аҡса менән:

1) Килемдәре уртасанан түбән булғандарға – ... һум (бер кешегә).

2) Килемдәре уртаса булғандар – ... һум.

3) Килемдәре уртасанан юғары булғандар – ... һум.

4) Бай, хәлле кешеләр зәкәт (2,5%) түләйҙәр, йәғни ..... һумдан ..... һум зәкәт түләнә.

5) Фидийә ... һум.

(Фитр садәҡаһының күләмен мөфти хәҙрәттәре ҡуя, ә ябай кеше үҙенән үҙе фәтүә (ҡарар) сығара алмай).

-Фитр садәҡаһын ҡабул иткәс уҡыла торған доға: **“Әллааһүм-мәхфәҙ саахибә һәәҙиһис-садәҡати ғәнил әәфәәти үәл бәлий-йәәти үәғфир ҙүнүүбәһү үә әкид иимәәнәһү үә әкҫир әмүәәләһү үә үәф-фиҡһү ғәләә хайри мәҡаасыдиһ”** (Әй, Аллаһ, садәҡа биреүсе хужаны ауыр һынауҙарҙан һәм бәләләрҙән һаҡла. Уның гөнаһтарын ғәфү ит, манын ныҡлы ҡыл, малын арттыр һәм изге ниәттәренә ирештер).

-----------------------------------------------------------

**Иғтикәф (2:187):**

-Рамаҙан айының ун көнөндә иғтикәфтә (ғибәҙәт ҡылыу) ултырыу сөннәт ғәмәлдер.

-Пәйғәмбәр иғтикәфта ултыра торған булған (Бүхари; Мүслим; Әбү Дәүд; ибн Мәжжә; Нәсәи; Тирмиҙи).

-Иғтикәфтә ултырған кешегә ике оло һәм ике кесе хаж ҡылған сауабы яҙылыр (Табәрани; Бәйһәҡи).

-Ҡатын иғтикәфтә ултырыу өсөн иренән рөхсәт алырға тейеш.

-Ҡатын кешенең иғтикәфтә өйөндә ултырыуы хәйерле.

**Рамаҙан ураҙаһының фәҙыләте (превосходство), хикмәте (мудрость) һәм файҙаһы:**

1) Аллаһү Тәғәләнең әмерен үтәп, Уға яҡынайыу һәм Уның ризалығына, мөхәббәтенә, рәхмәтенә, әжер-сауабына ирешеүҙер (Бүхари; Мүслим; Әбү Дәүд; Нәсәи; Тирмиҙи).

2) Ураҙа тотоу, тәҡүәлерәк булыуға сәбәптер (2:183; Бүхари).

3) Ураҙа тотоу менән Аллаһ биргән ниғмәттәр (ризыҡ, һыу һ.б.) өсөн, Уға шөкөр итеүҙе онотмауҙыр (2:152).

4) Аллаһ ризалығы өсөн тотҡан ураҙа сәбәпле, ҡылған гөнаһтар кисерелер, гөнаһтарҙан ҡалҡандыр (Бүхари; Мүслим; Әбү Дәүд; Тирмиҙи; Нәсәи; ибн Мәжжә; Әхмәд).

5) Ураҙ тотоу, үҙеңдә сабырлыҡ, түҙемлек тәрбиәләү, йәғни нәфсегә баш булыуҙыр (Ибн Мәжжә; 90:10-17).

6) Ҡыйәмәт көн ураҙа уны тотоусы кеше өсөн шәфәғәт (заступничество) итер (Әхмәд; Табәрани; Бәйһәҡи).

7) Йәһәннәм утынан ҡотолоуҙыр, йәғни Рамаҙан айында йәннәт ишектәре асыла, ә йәһәннәм ишектәре ябыла һәм шайтандар сылбырға бәйләнә (Бүхари; Әхмәд; Тирмиҙи; ибн Мәжжә).

8) Ас һәм фәҡирҙең хәлен, йәшәйешен аңлауҙыр (14:7; Мүслим).

9) Йомартлыҡ, мәрхәмәтлек хисе артыуҙыр (Бүхари; Мүслим; 90:10-17).

10) Ураҙа тотоу шайтандың ҡотортоуынан һаҡлай, сөнки ас һәм һыу эсмәй тороуҙан ҡан тамырҙары тарая, ә шайтандар кеше кәүҙәһендә ҡан ағымы менән күсеп йөрөй (Бүхари; Мүслим). Ураҙа тотоу сәбәпле, шайтандың ҡотортоуы кәмей, кеше асыуланыуға, нәфсеһенә һ.б. бирешмәй.

11) Йыл буйы бер туҡтамай “эшләгән” ағзаларға ял биреп, һаулыҡты нығытыуҙыр (Табәрани).

**Рамаҙан ураҙаһына бәйләнгән ҡайһы бер һорауҙар йәки хаталар:**

-“Рамаҙан айының башында өс, уртаһында өс һәм аҙағында өс көн тотһаң , шул етә”, тип фәтүә сығарыу ҙур гөнаһ, сөнки Рамаҙан айында ураҙа тотоуҙың фарыҙлығын Аллаһ Үҙе бойорған (2:185). Ә башҡа айҙарҙың башында, уртаһында һәм аҙағында өсәр көн тотоу бик сауаплы сөннәт эш.

-“Ураҙа айында мунса төшөү ярамай”. Рамаҙан айында ифтар ҡылғас (ауыҙ асҡас) иртәнге сәхәргә тиклем “тирләп-бешеп” мунсала йыуынырға мөмкин. Юғарыла әйтелгәнсә, мунса инеү тыйылмаған, ләкин мунсала хәл бөтһә, шул көнгө ураҙаны тамамлап ҡуйыу ауыр булыуы мөмкин, тигән мосолман ғалимдары.

-“Рамаҙан айында ирең (ҡатының) менән яҡынлыҡ ҡылыу ярамай, гөнаһ була”. Ифтар ҡылғас (ауыҙ асҡас) сәхәргә тиклем ирең (ҡатын) менән яҡынлыҡ ҡылыу тыйылмаған, гөнаһ булмай (2:187).

-“Әгәр ҡатыны менән яҡынлыҡ ҡылған ир сәхәргә (таң) тиклем ғосол алып өлгөрмәһә, ураҙаһы ҡабул булмай”. Ир сәхәргә тиклем ғосол алып өлгөрмәһә, сәхәрҙе ашап-эсә, ураҙа тотоуға ниәт итә һәм һуңынан иртәнге намаҙға ғосол алып, намаҙ уҡый (Бүхари; Мүслим).

-“Мин әлегә ураҙа тоторға әҙер түгел, ваҡыт етмәгән”, тип һ.б.сәбәптәр менән фарыҙ ураҙаһын тотоуҙы кисектереү. Намаҙ уҡыуҙы, ураҙа тотоуҙы йәки башҡа фарыҙ ғәмәлдәрҙе үтәй башлау өсөн, Аллаһ Үҙе ваҡыт билдәләгән (кешегә ваҡыт билдәләү хоҡуғы бирелмәгән), йәғни кеше бәлиғ йәшенә (ир балалар төшләнә башлауы, ә ҡыҙ балаларҙың күреме килеүе, уларҙың бәлиғ булыуын аңлата. Әгәр был билдәләр беленмәһә, балаларҙың бәлиғ булыуын 15 йәштән һанарға, тигән мосолман ғалимдары) етеү менән уның намаҙ уҡырға, ураҙа тоторға ваҡыты еткән һанала.

-“Мин ураҙа тотмайым (ауырыу, күрем килеү һ.б.), шуға күрә кешегә күрһәтеп ашаһам да ярай”. Был әҙәпһеҙлек һәм ураҙа тотҡан мосолмандарҙы хөрмәт итмәү билдәһе. Бындай сәбәптәрҙә күрһәтмәй ашап-эсеү сауаплы ғәмәл.

-“Аҙан әйтеү тамамланмайынса ауыҙ (ифтар) асыу ярамай”. Юҡ, дөрөҫ түгел, мөьәҙҙин (аҙан әйтеүсе) аҙан әйтә башлау менән ауыҙ асырға мөмкин.

-“Әле ҡунаҡтарым килеп бөтмәгән”, тип ураҙа тотҡан кешеләрҙе көттөрөп ултыртыу. Был турала юғарыла әйтелде.

-“Минең хәлемдән килмәй, ашамай-эсмәй тора алмайым һ.б.”. Бер нисә сәғәт ашамайынса йәки һыу эсмәйенсә ураҙа тотҡан да, мәрхүм булған, тигән хәбәр ишетелгәне юҡ. Киреһенсә, ураҙа тотһам, ҡандағы шәкәрем кәмей, тигән һүҙҙәр күп ишетелә. Медицина ғалимдарының хатта рак ауырыуын ураҙа тотоу (йәки ас тороу-голодание) менән дауалау тигән ысулдары бар. Тик ҡайһы бер ауырыуҙарҙа дауалаусы врач менән кәңәшләшер кәрәк, ти ғалимдар.

-“Рамаҙан айында никах уҡытыу, туй үткәреү ярамай”. Никах уҡытыу, туй мәжлесе үткәреү Рамаҙан айында тыйылмаған, ләкин туй мәжлестәрен ифтар (ауыҙ асыу) ваҡытына тап килтереп үткәреү тейеш. Мәжлесте мосолмандар менән ифтар ҡылып, доға менән башлау, йәштәрҙең тормошон бәрәкәтле, бәхетле итеүгә бер сәбәп булыр, иншәАллаһ. Шулай уҡ был ҡағиҙә мәрхүм булған кешегә бағышлап ойошторолған аят мәжлестәренә лә ҡағыла.

-“Ураҙа ваҡытында күремең килһә, ураҙаны боҙорға ярамай, тотоп бөтөрөү кәрәк”. Киреһенсә, күрем килһә, ураҙаны боҙорға кәрәк (Бүхари; Мүслим), сөнки күрем ифтарға (ауыҙ асыуға) тиклем 5-10 минут алда килһә, ураҙа ҡабул ителмәй һәм Рамаҙан айы тамамланғас тотоп ҡуйыу (ҡаҙа) тейеш.

-“Күрем тамамланып, ғосол алмайынса ураҙа тотоу ярамай”. Күреме төнөн тамамланған ҡатын-ҡыҙ, ғосол алмайынса сәхәрҙе ашап-эсә, ураҙа тотоуға ниәт итә һәм һуңынан иртәнге намаҙға ғосол алып намаҙ уҡый.

-“Ураҙа тоторға ирем рөхсәт итмәй”. Рамаҙан айының ураҙаһын тотоу өсөн ирҙән рөхсәт кәрәк түгел, сөнки Рамаҙан айының ураҙаһын Аллаһ иргә лә, ҡатынға ла бер үк рәүештә фарыҙ ҡылған. Ә башҡа айҙарҙа, нәфел ураҙаһынтотоу өсөн, ҡатын кеше иренән рөхсәт алырға тейеш (Бүхари; Мүслим; Әбү Дәүд; Тирмиҙи).

-“Рамаҙан айында сабый баланы имеҙмәй, ураҙа тотоу яҡшыраҡ”. Киреһенсә, ураҙа тотмай сабый баланы имеҙеү өҫтөнөрәк, хәйерлерәк, сөнки бала имеҙеү ваҡыты ике генә йыл (2:233; 46:15). Ә бала имеҙеп тота алмаған фарыҙ ураҙаһын, бала имеҙеүҙе тамамлағас, ҡаза итеп тотоу кәрәк (юғарыла телгә алынды).

-“Ураҙа тотоп тормайым, фидийәһен генә бирәм дә ҡотолам”. Бындай фәтүә сығарыу ҙур гөнаһ. Фидийәне юғарыла әйтелгән кешеләр генә бирә ала. Ә ураҙа тоторға хәленән килгән кешенең фидийә биреп кенә бурыстан ҡотолоуы, фарыҙ ураҙаһын тотҡан тип һаналмай.

-“Иртәнсәк сәхәр эсмәһәң, ураҙа тоторға ярамай”. Сәхәр эсмәһәң дә, ураҙа тотоу гөнаһ түгел, ләкин пәйғәмбәребеҙ сәхәр эсеүҙә бәрәкәт бар тигән.

-“Намаҙ уҡымағас, ураҙа ҡабул булмай”. Былай тип әйтеү дөрөҫ түгел. Намаҙ уҡыу Ислам диненең иман килтереүҙән һуң килгән шарты (иман, намаҙ, ураҙа, зәкәт, хаж). Ҡыйәмәт көнө иң тәүге һорау намаҙ уҡыу тураһында буласаҡ, сөнки намаҙға һис бер ташлама юҡ. Ураҙа тотҡан кеше намаҙға ла баҫыр, иншәАллаһ, тип доға ҡылыу һәм өгөт-нәсихәт итеү кәрәк.

-“Ураҙа ваҡытында өйлә менән икенде намаҙҙарын бергә ҡушып уҡыу мөмкин”. Юҡ, ураҙа һәм башҡа ваҡыттарҙа ла намаҙҙар бергә ҡушылып уҡылмай, сөнки һәр бер намаҙ өсөн Аллаһ ваҡыт (!) билдәләгән, йәғни һәр намаҙҙы үҙенең ваҡыты ингәс кенә уҡыу тейеш. Әбү Хәнәфи мәҙһәбендә фәҡәт хаж ҡылған ваҡытта ғына (Ғәрәфә һәм Мөздәлифәлә) бергә ҡушылып уҡыла.

-“Балаларҙы ураҙа тоттороп ыҙалатырға ярамай”. Был фекер хата, сөнки балалар Аллаһ бойороҡтарын (тыйыуҙарын) бәләкәй ваҡытта уҡ белеп, күреп үҫергә тейештәр. Балалар бәлиғ булғансыға тиклем, уларҙың гөнаһтары яҙылмай (Әхмәд; Әбү Дәүд; Нәсәи; ибн Мәжжә; Хәким). Әгәр бала теләк белдерһә, сәхәргә уятырға һәм көндөҙ хәленән килгәнсә, ураҙа тотоуына ҡаршы булмау тейеш, сөнки бындай ғәмәл пәйғәмбәр ваҡытында ҡулланылған (Бүхари; Мүслим)

-“Ауыҙ асыу мәжлесенә кемдәрҙе саҡырырға”. Ифтар мәжлесенә фәҡәт ураҙа тотҡан кешеләрҙе генә саҡырыу, бигерәк тә ураҙа тотҡан балаларға иғтибарлы булыу, уларҙы ла саҡырыу ҙур сауап. Ураҙа тотмаған кешеләрҙе Рамаҙан айынан тыш, башҡа айҙа ла саҡырыу мөмкин.

-“Ураҙа ваҡытында вафат булһа, кеше йәннәткә тура инә”. Әгәр мосолман кешеһе изге эштәр ҡылып һәм тәҡүә булып йәшәгән булһа, иншәАллаһ, Аллаһ рөхсәте менән йәннәткә инеүе мөмкин. Ләкин был һүҙ Аллаһҡа ышанмаған, Уға ширек килтереп, гөнаһ ҡылып йәшәгән йәки кәфер кешеһенә ҡарата әйтелмәй.

Әминә Ноғоманова-Ғәзизова Сибай “Тәҡүә” мәсете мөғәллимәһе.